钦定古今图书集成/明伦汇编/闺媛典/第214卷 > 王氏女
## 钦定古今图书集成/明伦汇编/闺媛典/第214卷 > 王氏女

按：《明外史列女传》：“王氏女，昆山人，太仆卿宇之孙，诸
生述之女，许字侍郎顾章志孙同吉。未几，吉亡，女即
去饰，衣白布澣衣，至父母前不言亦不泣，若促驾行
者。父母有难色。念女至性不可夺，使妪告吉父绍芾，
吉父母扫庭内待之。女既至，拜柩而哭，敛容见吉父
母，有终焉之意。吉母李含泪谓之曰：‘儿不幸早亡，奈
何累新妇’？”女闻称新妇，泪簌簌下交于颐，遂留，执妇
道不去，早晚跪奠柩前，视二老眠食外，辄自屏一室，
虽至戚，遣女奴候视，一皆谢绝曰：“吾义不见门以外
人。”后李病，女左右服勤，十昼夜不休。一日李病剧，女
入候床前，出视药灶，往来再三，卒卒似有所为。群婢
窥之，而莫得其迹。李既进药，则睡觉而病。立间，呼女
曰：“向饮我者何药，乃速愈如是？”欲执其手劳之，女缩
手有难进之色。李怪起视，已断一指煮药中矣。群婢
惊而前曰：“吾等固疑姊有异，果然耶？”李叹曰：“吾以天
夺吾子，常忧老无所倚，今妇不惜支体以疗吾疾，岂
不胜有子耶！”为流涕久之。人皆称贞孝女云。